Kesken jäänyt tuomiokin voi ehtiä vanheta, jos henkilöä ei saada kiinni.

Yli 80 petosta tehtaillut mies saattaa jäädä tuomitsematta rikoksistaan, jollei häntä saada pikapuolin haastettua Päijät-Hämeen käräjäoikeuteen vastaamaan teoistaan.

Mies oli toukokuussa 2014 vankilasta lomalla. Loma ei ole päättynyt vieläkään, ja 39-vuotias Lahden seudulla vaikuttanut mies jatkaa pakoiluaan. Viranomaiset eivät ole saaneet miehestä aikoihin mitään tietoja.

Haastemiehet eivät ole onnistuneet kaivamaan pakoilijaa esille, eikä haasteita ole voitu toimittaa perille.

Salpausselän syyttäjäviraston syyttäjä Jukka-Pekka Havumäki haki vuosi sitten syyteoikeuden jatkoaikaa, jota voi yhden kerran hakea. Käräjäoikeus jatkoi syyteoikeutta vuodella, koska se olisi mennyt jo viime marraskuussa vanhaksi.

Tuolloin käräjäoikeus totesi, että erittäin tärkeä yleinen etu vaati vanhenemisajan jatkamista.

Miehen tehtailemien nettipetosten uhrina on yli 80 yksityishenkilöä ja petosten kokonaisarvo on lähes 30 000 euroa.

Lahtelaismies kauppasi netissä julkaisemillaan ilmoituksilla edullisin hinnoin laadukkaita puhelimia ja tietokoneita. Innokkaat ostajat lähettivät miehelle rahat, mutta eivät saaneet koskaan haluamiaan tavaroita, koska niitä ei ollut olemassakaan.

– Toista kertaa syyteoikeuden jatkamiselle ei voi saada lisäaikaa, ja nyt alkaa vahvasti näyttää siltä, että jos miestä ei saada haastettua, niin osa syytteistä vanhentuu pikapuolin, Havumäki toteaa.

Kun mies jatkaa pakoiluaan riittävän pitkään, saattaa käydä niinkin, että hänen kesken jäänyt vankilatuomionsakin ehtii vanheta, jos häntä ei saada kiinni, toteaa Hämeen poliisin apulaispoliisipäällikkö Tero Seppänen.

Mies istui vankilassa tuomiotaan, jonka hän sai niinikään nettipetoksista.